b'\n_START_ARTICLE_\nZid\n_START_PARAGRAPH_\nZid (latinsko  murus  - obrambni kamniti zid) je navpi\xc4\x8dna gradbena konstrukcija, ki opredeljuje obmo\xc4\x8dje oziroma deli prostore v zgradbi, nosi breme ali nudi zavetje ali varnost. Obstaja veliko razli\xc4\x8dnih vrst zidov, kot so obzidja utrdb ali mest, zidovi stavb, ki so osnovni del zgradbe ali lo\xc4\x8dujejo prostore v stavbah, v\xc4\x8dasih slu\xc5\xbeijo po\xc5\xbearni varnosti, zidovi, ki stabilizirajo zemljo imenovani oporni zidovi, valobrani itd. Zidovi so lahko tudi mejne ovire med dr\xc5\xbeavami.\n_START_SECTION_\nMaterial in zasnova\n_START_PARAGRAPH_\nV prvotnem in tehni\xc4\x8dnem pomenu besede je zid zidan, tako da je  konstrukcija izdelana iz naravnega ali umetnega kamna ali opeke, obi\xc4\x8dajno v kombinaciji z vezivom - malto. Nevezan zid, torej brez malte, se imenuje suhozid. Zidovi so lahko sestavljeni iz pravilnih ali nepravilnih plasti kamnov ali tudi divje nakopi\xc4\x8denih._NEWLINE_Pogovorno se izraza zid in stena pogosto uporabljata kot sopomenki. Tehni\xc4\x8dno gledano pa je to narobe. Danes so stene iz armiranega betona s podobno funkcijo kot zid, pogosto so nastale kot ne-nosilne predelne stene, tudi kot suha oziroma monta\xc5\xbena gradnja. Njihova izdelava se ne zgodi z zlaganje kamnov ali opek, ampak z vlivanjem betona v opa\xc5\xbe._NEWLINE_Konstrukcijsko zidove delimo na nosilne in nenosilne. Nosilni zidovi so tisti, ki prevzemajo obremenitve drugih elementov konstrukcije (stropnih plo\xc5\xa1\xc4\x8d, streh, itd.), nenosilni zidovi pa prevzemajo samo lastno te\xc5\xbeo in najpogosteje slu\xc5\xbeijo kot pregrada v prostoru. Zidove delimo tudi na notranje in zunanje - razlika je v tem, da zunanji zidovi ustvarjajo za\xc5\xa1\xc4\x8dito zgradbe in so izpostavljeni zunanjim vplivom, zato morajo zagotavljati izolacijske, fizikalne in druge lastnosti.\n_START_SECTION_\nZidovi v zgradbah\n_START_PARAGRAPH_\nNamen zidu v zgradbi je podpora strehe, tal in stropov, slu\xc5\xbei kot del ovoja stavbe, skupaj s streho, da bi stavbi zagotovil zavetje in varnost. Poleg tega lahko zid prevzame razli\xc4\x8dne vrste in\xc5\xa1talacij kot so elektri\xc4\x8dne napeljave, vodovod in drugo. Gradnja zidu spada med dve osnovni kategoriji: skeletna konstrukcija ali masivni zid. Pri skeletni konstrukciji se obremenitev na temelje prena\xc5\xa1a prek kolov ali stebrov. Skeletni zidovi imajo najve\xc4\x8dkrat tri ali ve\xc4\x8d lo\xc4\x8denih delov: strukturni elementi (na primer stebri v steni hi\xc5\xa1e), izolacijo in zaklju\xc4\x8dne elemente ali povr\xc5\xa1ine (kot gips stena ali obloga). Masivni zidovi so iz trdnega materiala (opeka, beton, kamnose\xc5\xa1ki izdelki, lesena bruna in drugi)._NEWLINE_Zunanji zidovi so lahko sestavljeni in zgrajeni iz dvojnih sten z vmesno izolacijo in z za\xc5\xa1\xc4\x8dito bred vremenskimi vplivi._NEWLINE_Zidovi zgradb pogosto postanejo umetni\xc5\xa1ka dela, zunaj in znotraj, posebej ko se pona\xc5\xa1ajo z mozaiki ali freskami naslikanimi na njih ali kot dizajnerske povr\xc5\xa1ine, ko se ka\xc5\xbeejo teksture ali drugi u\xc4\x8dinki.\n_START_SECTION_\nPredelna stena\n_START_PARAGRAPH_\nPredelna stena je zid, namenjen lo\xc4\x8devanju prostorov. Praviloma je nenosilen. Narejen je lahko iz kovinskih panelov, opeke ali glinenih blokov, \xc5\xbegane gline ali betona, armiran ali votel. Uporabljajo se tudi stekleni bloki._NEWLINE_Predelne stene so lahko iz armiranega stekla. Predstavljajo niz posameznih kaljenih steklenih plo\xc5\xa1\xc4\x8d, vpetih v aluminijasto konstrukcijo. Lahko se uporabi tudi les. Ta vrsta sestoji iz lesenega okvira, kovinskih profilov in mavca. Pravilno postavljeni, tvorijo okrepljeno predelno steno. Taka stena, zgrajena iz kompozitnih materialov, je priljubljena kot podlaga za polaganje plo\xc5\xa1\xc4\x8dic v kuhinji ali v vla\xc5\xbenih prostorih, kot so kopalnice. Pocinkana plo\xc4\x8devina, pritrjena na lesene ali jeklene elemente, je namenjena za\xc4\x8dasnim re\xc5\xa1itvam. Navadna ali oja\xc4\x8dena predelna stena je lahko iz betona ali betonskih blokov._NEWLINE_Notranja predelna stena, znana tudi kot pisarni\xc5\xa1ka, je iz mav\xc4\x8dnih plo\xc5\xa1\xc4\x8d ali stekla, pogosto kaljenega. _NEWLINE_Med predelnimi stenami obstajajo razlike glede na stopnjo po\xc5\xbearne odpornosti in njihove zvo\xc4\x8dne izolativnosti.\n_START_SECTION_\nPo\xc5\xbearni zid\n_START_PARAGRAPH_\nTo je posebna konstrukcija, namenjena za\xc5\xa1\xc4\x8diti pred ognjem med zgradbami ali tudi znotraj ene zgradbe. Kot pasivna po\xc5\xbearna za\xc5\xa1\xc4\x8dita ovira \xc5\xa1irjenje po\xc5\xbeara. Stanovalcem daje ve\xc4\x8d \xc4\x8dasa za umik in gasilcem ve\xc4\x8d \xc4\x8dasa, da  ogenj pogasijo, preden se raz\xc5\xa1iri. Tak\xc5\xa1en zid je brez oken in je iz negorljivega materiala, kot so beton, cementni bloki, opeka, ali pa je sestavljen iz ve\xc4\x8d slojev posebnih materialov. Vstopna vrata v po\xc5\xbearnem zidu morajo seveda biti tudi po\xc5\xbearna, to je odporna proti ognju. Tovrstni zidovi so zasnovani za razli\xc4\x8dno odpornost proti \xc5\xa1irjenju po\xc5\xbeara, ogenj lahko zadr\xc5\xbeujejo od ene do \xc5\xa1tiri ure, nekateri pa so hkrati tudi dimne zapore.\n_START_SECTION_\nLo\xc4\x8devalni zid\n_START_PARAGRAPH_\nLo\xc4\x8devalni zid je tisti, ki zagotavlja zasebnost, oznake premo\xc5\xbeenjskih enot in je lahko mestno obzidje. Integriran v ograjo ima minimalno debelino in je pogosto odprt v naravo, lahko pa je debel in popolnoma zaprt. \xc4\x8ce je konstrukcija izdelana iz lesa ali \xc5\xbeice se na splo\xc5\xa1no ozna\xc4\x8duje kot ograja, medtem ko, \xc4\x8de je izdelan iz trdnega materiala, je to zid. Lahko pa gre za kombinacijo materialov, delno zid in delno ograja. Posebna vrsta lo\xc4\x8devalnega zidu je  ha-ha, ki je postavljen pod nivojem tal, pred njim pa je jarek, tako da ni prekinjen pogled izven obmo\xc4\x8dja._NEWLINE_Pred izumom topni\xc5\xa1tva je bilo veliko mest, predvsem v Evropi in Aziji, obzidanih z obrambnim ali za\xc5\xa1\xc4\x8ditnim zidom (imenovanim tudi mestno obzidje). Ko ti niso bili ve\xc4\x8d pomembni za obrambo, so mesta zrasla izven zidov in mnogi od njih ali njihovi deli so bili podrti. Primera za\xc5\xa1\xc4\x8ditnih zidov na veliko ve\xc4\x8djem obsegu sta Kitajski zid in Hadrijanov zid.\n_START_SECTION_\nMejni zid\n_START_PARAGRAPH_\nNekateri zidovi so namenjeni za formalno lo\xc4\x8ditev meje med eno in drugo populacijo. Mejni zid je izdelan tako, da omejuje pretok ljudi na dolo\xc4\x8denem delu meje. Te strukture se razlikujejo po umestitvi glede na mednarodne meje in topografijo. Najbolj znan primer mejne pregrade v zgodovini je verjetno Kitajski zid, serija zidov, ki je lo\xc4\x8devala Kitajsko cesarstvo od nomadskih plemen na severu. Najpomembnej\xc5\xa1i tak primer je bil Berlinski zid, ki je obkro\xc5\xbeal enklavo v Zahodnem Berlinu in jo lo\xc4\x8deval od Vzhodne Nem\xc4\x8dije v \xc4\x8dasu hladne vojne.\n_START_SECTION_\nSkupni zid\n_START_PARAGRAPH_\nPosebni zakoni pogosto urejajo zidove sosednjih nepremi\xc4\x8dnin v skupni rabi. Posebnost je, da en sosed ne more spremeniti skupnega zidu, \xc4\x8de je verjetno, da bi vplival na zgradbo ali lastnino na drugi strani.\n_START_SECTION_\nZidovi v popularni kulturi\n_START_PARAGRAPH_\nZidovi se pogosto pojavljajo v popularnih kulturah in predstavljajo ovire, ki prepre\xc4\x8dujejo napredek ali prihod. Na primer progresivna / psihedeli\xc4\x8dna rock zasedba Pink Floyd uporablja zid kot metaforo za zastopanje izolacije v njihovem album The Wall iz leta 1979. _NEWLINE_Ameri\xc5\xa1ki nagrajeni pesnik Robert Frost opisuje v svoji pesmi "Mending Wall, ki je iz\xc5\xa1la leta 1914, nesmiselno kamnito steno kot metaforo za kratkovidnost ljudi vpetih v svojo kulturo. _NEWLINE_V realnem \xc5\xbeivljenju na primer je Berlinski zid, ki ga je zgradila Sovjetska zveza, razdelil Berlin v dve coni, pod okriljem NATO-ja in Var\xc5\xa1avskega pakta, in postal svetovni simbol zatiranja in izolacije.'